Un TIR care circula pe o autostradă din Germania, care lega orașele Munchen și Passau, a fost oprit de polițiștii din Bavaria. Nu mică le-a fost surpriza oamenilor legii, atunci când au văzut că giganticul camion transporta un tanc.
După cum a anunțat poliția, tancul urma să fie livrat în România. Transportul greu era pe drum în apropiere de localitatea Gottfrieding, duminică seara, când o patrulă a poliției rutiere a trecut la verificarea acestuia. Oficialii au constatat că ciudata încărcătura nu se potrivea cu ce se preciza în autorizație, acesta fiind eliberat pentru o schelă.
Nimic din ce scria în acte nu se potrivea cu realitatea – înălțimea, lățimea, lungimea și greutatea erau diferite în acte.
Poliția a interzis circulația vehiculului, iar tancul a fost reținut. Șoferul TIR-ului a rămas blocat pe autostradă pentru 4 zile și foarte probabil soferul și firma de transport vor fi amendați cu o sumă mare, relatează presa germană. Mai mult, au fost demarate cercetări pentru confiscarea bunurilor firmei responsabile cu transportul neautorizat, potrivit stirileprotv.ro.
Un purtător de cuvânt al Poliției germane a explicat că tancul descoperit este probabil un vehicul blindat de recuperare folosit pentru lucrări de infrastructură, nu poate fi vorba de un vehicul pentru luptă.
De fapt, în locul unei țevi de tun, tancul este echipat cu un braț de excavator. Autoritățile investighează motivele pentru care documentele erau incorecte.
Deoarece șoferului i s-a interzis să-și continue călătoria, acesta doarme în cabină, iar pe rețelele de socializare au apărut mai multe imagini cu camionul și tancul imobilizate pe marginea autostrăzii.
Într-un final, reprezentanții poliției au explicat că tancul descoperit era, probabil, un așa-numit vehicul blindat de recuperare pentru măsuri de infrastructură, nu pentru uz de luptă. Prin urmare, nu se poate vorbi de un transport ilegal de arme.